wickkiey/tamil-wikipedia-chunked huggingface dataset:
# முதலாம் இந்திரவர்மன்

## வரலாறு

கி.பி. 25 சனவரி 880 திங்கட்கிழமை கண்டுபிடிக்கப்பட்ட பிராசாதப்ர கோ கோவிலின் கல்வெட்டுகளின்படி ( அடித்தளக் கல்) இறந்த மூன்று மன்னர்களுக்கும், அவர்களது இராணிகளுக்கும் ஒரு வகையான "நினைவுக் கோவிலாக" இவனால் கட்டப்பட்டன.இதனை கோபுரங்களின் கதவு சட்டங்களில் உள்ள கல்வெட்டுகளில் காணலாம். மத்திய கோபுரங்கள் இரண்டாம் செயவர்மனுக்கு அவனது மரணத்திற்குப் பிந்தைய பெயரான பரமேசுவரன், அவனது மனைவி தரணீந்திர தேவி ஆகியோருக்கு அர்ப்பணிக்கப்பட்டுள்ளன. வடக்குக் கோபுரம் அவனது தாத்தாவும் பாட்டியுமான உருத்ரவர்மன் (உருத்ரேசுவரன்), இராசேந்திரதேவி ஆகிய இருவருக்கும் அர்ப்பணிக்கப்பட்டுள்ளன. தெற்கு கோபுரங்கள் பிருதிவீந்திரவர்மன் (பிருதிவீந்திரேசுவரன்), பிருதிவிந்திர தேவி ஆகியோருக்கு அர்ப்பணிக்கப்பட்டுள்ளன.  
முதலாம் இந்திரவர்மனின் மனைவி, இந்திராதேவி, சம்புபுரம், வியாதபுரம், அனிந்திதபுரம் (பனன் இராச்சியம்) போன்ற அரச குடும்பங்களின் வழித்தோன்றல் ஆவாள்.  
இவன் 889 இல் இறந்தான். மரணத்திற்குப் பின் ஈஸ்வரலோகம் என்ற பெயரைப் பெற்றான் மேலும் இவனது மகன் முதலாம் யசோவர்மன் பதவிக்கு வந்தான்.
# 2022 அபுதாபி தாக்குதல்

**2022 அபுதாபி தாக்குதல்** (*2022 Abu Dhabi attack*) என்பது ஐக்கிய அரபு அமீரகத்தின் தலைநகரான அபுதாபியில் உள்ள வானூர்தி நிலையத்தில் திடீரென வெடிகுண்டு தாக்குதல் நிகழ்த்தப்பட்டதைக் குறிக்கிறது. 2022 ஆம் ஆண்டு 17 ஆம் தேதியன்று புதிதாகக் கட்டுமான பணிகள் நடைபெற்று வந்த வானூர்தி நிலையப் பகுதியில் ஆளில்லா வானூர்தி மூலம் இந்தத் தாக்குதல் நடத்தப்பட்டது. இந்தத் தாக்குதலில் 3 எரிபொருள் கலன்கள் சேதமடைந்ததாகத் தகவல்கள் வெளியாகின.  
அன்சர் அல்லா என்றழைக்கப்படும் ஔதி இசுலாமிய கிளர்ச்சியாளர்கள் அமைப்பு இத்தாக்குதலுக்கு பொறுப்பேற்றதாக அறியப்பட்டது. முசாஃபாவில் உள்ள மூன்றாவது தொழிற்சாலை நகரத்தில் உள்ள அபுதாபி தேசிய எண்ணெய் நிறுவனத்தின் எண்ணெய் எரிபொருள் நிரப்பும் சரக்கு வண்டிகள், சேமிப்பு வசதிகள் மற்றும் விமானநிலைய உட்கட்டமைப்பு போன்றவற்றுக்கு எதிராக இத்தாக்குதல் நடத்தப்பட்டது. இந்த வெடிகுண்டு தாக்குதலில் ஏற்பட்ட உயிர்ச் சேதங்கள் குறித்து வெளியான தகவலின்படி 2 இந்தியர்கள் மற்றும் பாக்கித்தானைச் சேர்ந்த ஒருவர் என 3 பேர் உயிரிழந்தனர். 6 பேர் படுகாயம் அடைந்தனர்.
# செரோசியா

**செரோசியா** (*Gerousia*, கிரேக்க மொழி: γερουσία) என்பது எசுபார்டான் மூத்தோர் அவை ஆகும். இது அறுபது வயதுக்கு மேற்பட்ட ஆடவரைக் கொண்டது. இது கிமு ஏழாம் நூற்றாண்டில் எசுபார்டான் அரசியல் அமைப்பை உருவாக்கிய லைகர்சால் உருவாக்கப்பட்டது. லைகர்கசின் வாழ்க்கை வரலாற்றை எழுதிய புளூட்டார்க்கின் கூற்றுப்படி, செரோசியாவின் உருவாக்கமானது லைகர்கசால் நிறுவப்பட்ட முதல் குறிப்பிடத்தக்க அரசியலமைப்பு கண்டுபிடிப்பு ஆகும். இந்த பழைய எசுபார்டன் பாரம்பரியம் அண்மைக் காலம் வரை "ஜெரோண்டிகோய்" என்று அழைக்கப்பட்டு வந்தது.
# செரோசியா

## உறுப்பினர்

*செரோனியா* அவையானது மொத்தம் முப்பது உறுப்பினர்களைக் கொண்டிருந்தது. இவர்களில் இருபத்தெட்டு பேர் அறுபது வயதுக்கு மேற்பட்டவர்களாக இருக்க வேண்டும். மீதமுள்ள இரண்டு உறுப்பினர்களாக இரண்டு எசுபார்டன் மன்னர்கள், இருப்பர். மன்னர்களைத் தவிர, செரோசியாவின் உறுப்பினர்கள் (செரோண்டர்கள் என்று அழைக்கப்படுகிறார்கள்), ஆயுட்கால உறுப்பினர்களாக பணியாற்றினார்கள். *செரண்டெர்* மக்களின் குரல் வாக்கெடுப்பின் மூலம் தேர்ந்தெடுக்கப்பட்டார். இதன் உறுப்பினர்களாக ஆளும் வர்கத்தைச் சேர்ந்த உயர்குடியினர் மட்டுமே இருந்தனர்.
# செரோசியா

## செயல்பாடு

*ஜெரோசியா* இரண்டு முக்கிய பொறுப்புகளைக் கொண்டிருந்தது. எந்தவொரு தீர்மானத்தை நிறைவேற்றப்படுவதைத் தடுக்கும் அதிகாரத்துடன், குடிமக்கள் பேரவையின் முன் வைக்கப்பட வேண்டிய தீர்மானங்களை இது விவாதித்தது. மேலும் மன்னர்கள் உட்பட எந்த எசுபார்டானையும் விசாரிக்கும் உரிமையுடன் கூடிய உச்ச நீதிமன்றமாக செயல்பட்டது. எசுபார்டன் சபையால் எடுக்கப்பட்ட முடிவுகளைத் தலைகீழாக மாற்றும் சக்தி இதற்கு உண்டு என்று கிரேட் ரேட்ரா கூறுகிறது.
# செரோசியா

## மேலும் பார்க்கவும்

- அப்பெல்லா
# அப்பெல்லா

**அப்பெல்லா** (*Apella*, ) என்பது பண்டைய கிரேக்க நகர அரசான எசுபார்த்தாவின் பிரபலமான மக்கள் விவாத அவையாகும். இது மற்ற கிரேக்க நகர அரசுகளில் உள்ள குடிமக்கள் பொது அவையை ஒத்தது. முப்பது வயது நிறைந்த ஒவ்வொரு எசுபார்டாவின் ஆடவர்கள் அனைவரும் இந்தக் கூட்டங்களில் கலந்து கொள்ள உரிமை உண்டு. லைகர்கசின் கட்டளைப்படி, எசுபார்த்தாவின் எல்லைக்குள் ஒவ்வொரு முழு நிலவு நாளிலும் இந்த அவை நடத்தப்பட வேண்டும். அரசாங்கம் எடுக்கும் எந்த ஒரு நடவடிக்கையைம், இயற்றப்படுகின்ற எந்த சட்டமும் இதன் அங்கிகாரத்தைப் பெற்றபின்பே அமலுக்கு வரவேண்டும் எனபது நியதி. ஆனால் இது ஒரு சம்பிரதயமாகவே இருந்துவந்ததாக தெரிகிறது.
# அல்க்காண்டர்

**அல்க்காண்டர்** ( Gr. ** அலெக்சாண்டரின் ஒரு வடிவம்) (கிரேக்க மக்களைப் பாதுகாப்பவர்) என்பவர் எசுபார்த்தாவின் ஒரு இளைஞர் ஆவார். இவர் இறுதியில் எசுபார்த்தன் கட்டளையாளராக (ஜெனரல்) ஆனார்.  
எசுபார்த்தாவுக்கு லைகர்கசு புதிய சட்டங்களை அறிமுகப்படுத்தியபோது அதை பெரும்பாலானவர்கள் அங்கீகரித்தனர். ஆனால் உயர் வர்க்கத்தைச் சேர்ந்த அல்க்காண்டர் போன்ற சிலர் அதை ஏற்றுக்கொள்ளவில்லை. அதனால் இவர் லைகர்சு மீது சினம் கொண்டார். அப்போது லைகர்சின் ஒரு கண்ணைக் குத்திவிட்டார். ஆனால் லைகர்சின் ஒற்றைக் கண் கோலத்தையும் அவருக்கு ஏற்பட்ட துன்பத்தைக் கண்டு பொதுமக்கள் ஆத்திரம் அடைந்தனர். அல்காண்டரை பிடித்து லைகர்சு முன் நிறுத்தி உரிய தண்டனையை அளிக்க வேண்டினர். லைகர்சு இவரை தன் வீட்டிற்கு அழைத்துச் சென்றார். தன் வீட்டிலேயே இருந்துவருமாறு கூறினார். அதன் பிறகு லைகர்சுடன் பழகும் வாய்ப்பு அல்காண்டருக்கு ஏற்பட்டது. அப்போது அவரின் அன்பும், நிதானமும், உழைப்பும் அல்காண்டரை புதிய மனிதராக்கியது. அதன்பிறகு லைகர்கசை தன் தலைவராக தன் ஆயுள்வரை ஏற்று வாழ்ந்தார்.
# பாவனி சமஸ்தானம்

**பாவனி சமஸ்தானம்** (**Baoni State**), 1947 இந்திய விடுதலைக்கு முன்னர் பிரித்தானிய இந்தியாவின் கீழிருந்த 562 சுதேச சமஸ்தானங்களில் ஒன்றாகும். பாவனி இராச்சியம் பேட்வா-யமுனை சமவெளியில், தற்கால உத்தரப் பிரதேச மாநிலத்தின் ஜாலவுன் மாவட்டப் பகுதிகளைக் கொண்டிருந்தது. இதன் தலைநகரம் *காதௌரா* நகரம் ஆகும். இதனை இசுலாமிய நவாப்புகள் ஆண்டனர்.  
இது 1806 முதல் பிரித்தானிய இந்தியாவின் புந்தேல்கண்ட் முகமையின் கீழிருந்தது. 1901-ஆம் ஆண்டின் மக்கள் தொகை கணக்கெடுப்பின் படி, பாவனி இராச்சியம் 313 சதுர கிலோ மீட்டர் பரப்பளவும், 19,780 மக்கள் தொகையும் கொண்டிருந்தது. இதன் ஆட்சியாளர்களுக்கு பிரித்தானிய இந்தியாவின் அரசு, 11 துப்பாக்கிக் குண்டுகள் முழுங்கி மரியாதை செய்தனர் .
# பாவனி சமஸ்தானம்

## வரலாறு

ஐதராபாத் நிஜாமின் வழித்தோன்றல்கள் 1784-இல் பாவனி இராச்சியத்தை நிறுவினர். பின்னர் மராத்தியப் பேரரசில் சிற்றரசாக இருந்த பாவனி இராச்சியம், 1806-ஆம் ஆண்டில், பிரித்தானிய இந்தியாவின் ஆட்சியாளர்கள் கொண்டுவந்த துணைப்படைத் திட்டத்தை ஏற்று, ஆண்டுதோறும் ஆங்கிலேயர்களுக்கு திறை செலுத்தி சுதேச சமஸ்தானமாக ஆட்சி செய்தனர். இது புந்தேல்கண்ட் முகமையின் கீழ் இருந்தது. பாவனி இராச்சிய மன்னர்களுக்கு பிரித்தானிய இந்தியா அரசு, 11 துப்பாக்கிக் குண்டுகள் முழுங்கி மரியாதை செய்தனர்.  
1947-இல் இந்திய விடுதலைக்குப் பின்னர், சுதேச சமஸ்தானங்களின் இணைப்பு ஒப்பந்தப்படி பாவனி இராச்சியம் 1948-ஆம் ஆண்டில் ஐக்கிய மாகாணத்துடன் இணக்கப்பட்டது. 1 நவம்பர் 1956 அன்று மொழிவாரி மாநில மறுசீரமைப்புச் சட்டத்தின் படி, பாவனி இராச்சியத்தின் பகுதிகள் உத்தரப் பிரதேசம் மாநிலத்தில் இணைக்கப்பட்டது.
# பாவனி சமஸ்தானம்

## இதனையும் காண்க

- புந்தேல்கண்ட்
- புந்தேல்கண்ட் முகமை
- ஐக்கிய மாகாணம்
- துணைப்படைத் திட்டம்
- சுதேச சமஸ்தானம்
- சுதேச சமஸ்தானங்களின் இணைப்பு ஒப்பந்தம்
- இந்திய மன்னராட்சி அரசுகளின் பட்டியல்
# விசயசிம்மன்

**விசயசிம்மன்** (*Vijayasimha*; ஆட்சி. பொ.ச.1188-1210) திரிபுரியின் காலச்சூரி வம்சத்தின் மன்னனாவான். இவனது இராச்சியம் மத்திய இந்தியாவில் (இன்றைய மத்தியப் பிரதேசம் ) உள்ள சேதி நாடு அல்லது தஹாலா பகுதியை மையமாகக் கொண்டிருந்தது.
# விசயசிம்மன்

## ஆட்சி

விசயசிம்மன் தனது தந்தை செயசிம்மனுக்குப் பிறகு காலச்சூரி மன்னரானான். இவனது தாயார் கோசலாதேவி ஆவார். இவனுக்கு, அசயசிம்மர் என்ற சகோதரனும் இருந்தான்.  
இவனது இராச்சியத்தின் ஒரு சில பகுதிகளை ஆட்சி செய்து வந்த சல்லக்சணன், சுதந்திரமாக இருப்பதாக அறிவித்தான். இருப்பினும், கர்கரேடியில் (ரேவா மாவட்டத்தில் உள்ள நவீன கக்ரேடி) நடந்த போரில் மலையசிம்மன் என்ற மற்றொரு நிலப்பிரபு சல்லக்சணனை தோற்கடித்தான். இந்த போர் கிபி 1193 தேதியிட்ட ரேவா கல்வெட்டில் பதிவு செய்யப்பட்டுள்ளது. அடையாளம் தெரியாத விக்ரமன் என்ற அரசனையும் மலையசிம்மன் தோற்கடித்தான்.  
சில முந்தைய அறிஞர்கள் விசயசிம்மன் தனது இராச்சியத்தின் வடக்குப் பகுதியை சந்தேல மன்னன் திரைலோக்யவர்மனிடம் இழந்தான். திரைலோக்யவர்மனுடனான கல்வெட்டில் குறிப்பிடப்பட்டுள்ள "திரைலோக்யமல்லன்" அடையாளத்தை அடிப்படையாகக் கொண்டது. இருப்பினும், பொ.ச.1197 தேதியிட்ட ஜுல்பூர் கல்வெட்டின் கண்டுபிடிப்பு இந்த அனுமானத்தை நிராகரிக்கிறது: திரைலோக்யமல்லன் என்பது விசயசிம்மனின் மகனின் பெயராகும்.  
இவனுக்கு அசயசிம்மன் என்ற சகோதரன் இருந்தான். அவன் விசயசிம்மனின் ஆட்சியின் போது வெளியிடப்பட்ட இரண்டு கல்வெட்டுகளில் மகாராசகுமாரன் ("பெரிய மன்னனின் மகன்") என்று குறிப்பிடப்படுகிறான். முந்தைய அறிஞர்கள் இவன் விசயசிம்மனின் மகன் என்று கருதினர். ஆனால் பொ.ச.1193 தேதியிட்ட உமரியா கல்வெட்டின் கண்டுபிடிப்பு இவன் விசயசிம்மனின் சகோதரன் என்பதைக் காட்டுகிறது..
# விசயசிம்மன்

## கல்வெட்டுகள்

விசயசிம்மரின் ஆட்சிக் காலத்திலிருந்த குறைந்தது எட்டு கல்வெட்டுகள் கண்டுபிடிக்கப்பட்டுள்ளன. இவை அனைத்தும் காலச்சூரி சகாப்தத்தைச் சேர்ந்தவை. இந்தக் கல்வெட்டுகள் பொ.ச.1180-81 இலிருந்து 1208-09 அல்லது 1210-11 வரை இருக்கலாம்.  
பொ.ச. 1193 தேதியிட்ட செப்புத் தகடு கல்வெட்டு, பன்னா மாவட்டத்திலுள்ள உமாரியாவில் கண்டுபிடிக்கப்பட்டது. விசயசிம்மனின் துணை அதிகாரியான இரணகா குமாரபாலன் என்பவன் பல பிராமணர்களுக்கு மூன்று கிராமங்களை வழங்கியதை பதிவு செய்கிறது. இந்த கல்வெட்டு ஜபல்பூரில் உள்ள இராணி துர்காவதி அருங்காட்சியகத்திற்கு மாற்றப்பட்டது.  
மண்டலா மாவட்டதிலுள்ள ஜூல்பூரில் கண்டுபிடிக்கப்பட்ட பொ.ச.1197 தேதியிட்ட செப்புத் தகடு கல்வெட்டு, பார்கவ கோத்திரத்தைச் சேர்ந்த வித்யாதர-சர்மா என்ற பிராமணருக்கு ஹாதிம் என்ற கிராமத்தை வழங்கியதை பதிவு திரைலோக்யமல்லனின் பிறந்தநாளில் இந்த உதவி வழங்கப்பட்டது. கல்வெட்டு மண்டலாவில் உள்ள அரசு அருங்காட்சியகத்திற்கு மாற்றப்பட்டது.
# பர்வானி சமஸ்தானம்

**பர்வானி சமஸ்தானம்** (**Barwani State**) 1947 இந்திய விடுதலைக்கு முன்னர் பிரித்தானிய இந்தியாவின் கீழிருந்த 562 சுதேச சமஸ்தானங்களில் ஒன்றாகும். இது தற்கால மத்தியப் பிரதேசம் மாநிலத்தின் தென்கிழக்கில், சாத்பூரா மலைத்தொடரில், நர்மதை ஆற்றின் தெற்கில் அமைந்த பர்வானி மாவட்டப் பகுதிகளைக் கொண்டிருந்தது.  
1941-ஆம் ஆண்டின் மக்கள் தொகை கணக்கெடுப்பின் படி, பர்வானி இராச்சியம் 3051.02 சதுர கிலோ மீட்டர் பரப்பளவும், 76,666 மக்கள் தொகையும், ஆண்டு வருமானம் ரூபாய்4,00,000 கொண்டிருந்தது. இதன் குடிமக்களில் பெரும்பான்மையாக பில் மலைவாழ் பழங்குடியினர் ஆவார். இதன் ஆட்சியாளர்களுக்கு பிரித்தானிய இந்தியாவின் அரசு, 11 துப்பாக்கிக் குண்டுகள் முழுங்கி மரியாதை செய்தனர் .
# பர்வானி சமஸ்தானம்

## வரலாறு

இராஜபுத்திர குல சிசோடியா வம்சத்தினரால் 836-ஆம் ஆண்டில் பர்வானி இராச்சியம் நிறுவப்பட்டது. தில்லி சுல்தான்களால் சிறை பிடிக்கப்பட்ட பர்வானி அரச குடும்பத்தினர் கட்டாய இசுலாமிய மதம் மாற்றம் செய்யப்பட்ட போதும், மறைமுக இந்துக்களாக வாழ்ந்தனர். பின்னர் பர்வானி அரச குடும்பத்தினர் மீண்டும் இந்துக்களாக மதம் மாறினர். 17-ஆம் நூற்றாண்டில் மராத்தியப் பேரரசிற்கு எதிரான போரில் பர்வானி இராச்சியத்தினர் பல பகுதிகளை இழந்தனர். மூன்றாம் ஆங்கிலேய மராத்தியப் போருக்குப் பின்னர் 1818-ஆம் ஆண்டில், பிரித்தானிய இந்தியாவின் ஆட்சியாளர்கள் கொண்டுவந்த துணைப்படைத் திட்டத்தை ஏற்ற பர்வானி இராச்சியத்தினர், ஆண்டுதோறும் ஆங்கிலேயர்களுக்கு திறை செலுத்தி சுதேச சமஸ்தானமாக ஆட்சி செய்தனர். இது பம்பாய் மாகாணத்தின் கீழ் போபாவார் முகமையின் கீழ் இருந்தது.பர்வானி சமஸ்தான மன்னர்களுக்கு பிரித்தானிய இந்தியா அரசு, 11 துப்பாக்கிக் குண்டுகள் முழுங்கி மரியாதை செய்தனர்.  
1947-இல் இந்திய விடுதலைக்குப் பின்னர், சுதேச சமஸ்தானங்களின் இணைப்பு ஒப்பந்தப்படி இராச்சியம் 1948-ஆம் ஆண்டில் பம்பாய் மாகாணத்துடன் இணக்கப்பட்டது. 1 நவம்பர் 1956 அன்று மொழிவாரி மாநில மறுசீரமைப்புச் சட்டத்தின் படி, இராச்சியம் மத்தியப் பிரதேசம் மாநிலத்தில் இணைக்கப்பட்டது.
# பர்வானி சமஸ்தானம்

## இதனையும் காண்க

- பர்வானி
- பர்வானி மாவட்டம்
- துணைப்படைத் திட்டம்
- சுதேச சமஸ்தானம்
- இந்திய மன்னராட்சி அரசுகளின் பட்டியல்
- சுதேச சமஸ்தானங்களின் இணைப்பு ஒப்பந்தம்
- வணக்கத்திற்குரிய சுதேச சமஸ்தானங்கள்
- தி இம்பீரியல் கெசட்டியர் ஆப் இந்தியா
# நாபா சமஸ்தானம்

**நாபா சமஸ்தானம்** (**Nabha State**),1947 இந்திய விடுதலைக்கு முன்னர் பிரித்தானிய இந்தியாவின் கீழிருந்த 562 சுதேச சமஸ்தானங்களில் ஒன்றாகும். இது தற்கால இந்தியாவின் பஞ்சாப் மாநிலத்தின் லூதியானா மாவட்டத்தின் பகுதிகளைக் கொண்டிருந்தது. இதனை தலைநகரம் *நாபா* நகரம் ஆகும். 1901-ஆம் ஆண்டின் மக்கள் தொகை கணக்கெடுப்பின் படி, இந்த இராச்சியம் 2502 சதுர கிலோ மீட்டர் பரப்பளவும், 2,97,949 மக்கள் தொகையும் கொண்டிருந்தது. இதன் ஆட்சியாளர்களுக்கு பிரித்தானிய இந்தியாவின் அரசு, 13 துப்பாக்கிக் குண்டுகள் முழுங்கி மரியாதை செய்தனர் .
# நாபா சமஸ்தானம்

## வரலாறு

17-ஆம் நூற்றாண்டில் மராத்தியப் பேரரசில் சிற்றரசாக இருந்த நாபா இராச்சியம், மூன்றாம் ஆங்கிலேய மராத்தியப் போருக்குப் பின்னர் 1818-ஆம் ஆண்டில், பிரித்தானிய இந்தியாவின் ஆட்சியாளர்கள் கொண்டுவந்த துணைப்படைத் திட்டத்தை ஏற்ற நாபா இராச்சியத்தினர், ஆண்டுதோறும் ஆங்கிலேயர்களுக்கு திறை செலுத்தி சுதேச சமஸ்தானமாக ஆட்சி செய்தனர். இது பிரித்தானிய இந்தியாவின் பட்டியாலா, கிழக்கு பஞ்சாபு அரசுகளின் ஒன்றியத்தின் கீழ் இருந்தது. நாபா இராச்சிய மன்னர்களுக்கு பிரித்தானிய இந்தியா அரசு, 13 துப்பாக்கிக் குண்டுகள் முழுங்கி மரியாதை செய்தனர்.  
1947-இல் இந்திய விடுதலைக்குப் பின்னர், சுதேச சமஸ்தானங்களின் இணைப்பு ஒப்பந்தப்படி நாபா சமஸ்தானம் 1947-1956 வரை பட்டியாலா, கிழக்கு பஞ்சாபு அரசுகளின் ஒன்றியத்தில் இருந்தது. பின்னர் 1 நவம்பர் 1956 அன்று மொழிவாரி மாநில மறுசீரமைப்புச் சட்டத்தின் படி, நாபா இராச்சியப் பகுதிகள் பஞ்சாப் மாநிலத்தில் இணைக்கப்பட்டது.
# நாபா சமஸ்தானம்

## இதனையும் காண்க

- லூதியானா மாவட்டம்
- பட்டியாலா, கிழக்கு பஞ்சாபு அரசுகளின் ஒன்றியம்
- துணைப்படைத் திட்டம்
- சுதேச சமஸ்தானம்
- இந்திய மன்னராட்சி அரசுகளின் பட்டியல்
- சுதேச சமஸ்தானங்களின் இணைப்பு ஒப்பந்தம்
- வணக்கத்திற்குரிய சுதேச சமஸ்தானங்கள்
- சுதேச சமஸ்தானங்களின் இணைப்பு ஒப்பந்தம்
- தி இம்பீரியல் கெசட்டியர் ஆப் இந்தியா
# அர்ஜுன்லால் மீனா

**அர்ஜுன்லால் மீனா** (*Arjunlal Meena*) என்பவர் இந்திய அரசியல்வாதி ஆவார். இவர் ராஜஸ்தான் மாநிலத்தினைச் சார்ந்தவர். பாரதிய ஜனதா கட்சியினைச் சார்ந்த மீனா 2014 மற்றும் 2019 இந்திய பொதுத் தேர்தல்களில் உதய்பூர் மக்களவைத் தொகுதியிலிருந்து இந்திய நாடாளுமன்ற உறுப்பினராகத் தேர்ந்தெடுக்கப்பட்டார்.
# வின்சென்ட் ராஜ் ஆரோக்கியசாமி

**வின்சென்ட் ராஜ் ஆரோக்கியசாமி** என்ற **எவிடன்ஸ் கதிர்** என்பவர் மனித உரிமை செயல்பாட்டாளர் மற்றும் எழுத்தாளராவார். *எவிடன்ஸ்* என்ற மதுரையை மையமாகக் கொண்ட அரசு சாரா அமைப்பின் நிறுவனத்தலைவராவார். ஐரோப்பிய கவுன்சில் இரண்டு ஆண்டுகளுக்கு ஒருமுறை வழங்கும் ரவுல் வாலன்பெர்க் விருதினை 2022 ஆம் ஆண்டு பெற்றார்.
3,000 மனித உரிமை மீறல் சம்பவங்களிலிருந்து பாதிக்கப்பட்ட சுமார் 25,000 பேரை மீட்டுள்ளார். தலித்களுக்கும் பாதிக்கப்பட்டவர்களுக்கும் உரிமையைப் பெற்றுத் தந்துள்ளார்.
# வின்சென்ட் ராஜ் ஆரோக்கியசாமி

## எழுதிய நூல்கள்

1. சாதி தேசத்தின் சாம்பல் பறவை
# 2022 ஆப்கானித்தான் நிலநடுக்கம்

**2022 ஆப்கானித்தான் நிலநடுக்கம்** (*2022 Afghanistan earthquake*) ஆப்கானித்தான் நாட்டின் வடமேற்கு மாகணமான பட்கிசு மாகாணத்தில் 2022 ஆம் ஆண்டு சனவரி மாதம் 17 ஆம் தேதியன்று மாலை சக்திவாய்ந்த நிலநடுக்கம் ஏற்பட்டது. இந்த நிலநடுக்கம் ரிக்டர் அளவுகோலில் 5.3 ஆக பதிவாகியுள்ளதாக அமெரிக்க புவியியல் ஆய்வு மையம் தெரிவித்துள்ளது. இதன் விளைவாக தோன்றிய பல காரணிகள் விகிதாச்சாரத்தில் சேதம் மற்றும் அதிர்ச்சியின் அளவிற்கு பலி எண்ணிக்கைக்கு வழிவகுத்துள்ளது. நிலநடுக்கத்தில் 22 பேர் இறந்தனர் ஐந்து பேர் காயமடைந்தனர்.  
இந்த நிலநடுக்கத்தால் வடமேற்கு ஆப்கானித்தானில் நூற்றுக்கணக்கான வீடுகள் சேதமடைந்தன.
# 2022 ஆப்கானித்தான் நிலநடுக்கம்

## கண்டத்தட்டு அமைப்பு

ஆப்கானித்தான் ஒரு பெரிய புவித்தட்டு எல்லையில் அமைந்துள்ளது. ஈரானிய தட்டு மற்றும் யுரேசிய தட்டு ஆகிய இரண்டு கண்டத்தட்டுகள் சந்திக்கும் எல்லையில் ஆப்கானித்தான் நாட்டின் அமைவிடம் உள்ளது. ஆப்கானித்தானின் தெற்கில், இந்திய தட்டு வடக்கு நோக்கி நகர்கிறது. வடக்கே யுரேசியத் தட்டு தென்-கிழக்கு நோக்கி நகர்கிறது. சில மணி நேரங்களுக்குப் பிறகு இது 5.3 ரிக்டராக குறைந்துள்ளது. தென்கிழக்கில் சுமார் 9 கிமீ தொலைவில் பின்னர் 4.9 ரிக்டர் அளவிலான ஒரு முன் அதிர்ச்சியும் ஏற்பட்டுள்ளது.
# 2022 ஆப்கானித்தான் நிலநடுக்கம்

## தாக்கம்

ஆப்கானித்தான் நிலநடுக்கத்தால் 700 எண்ணிக்கைக்கும் மேற்பட்ட வீடுகள் அழிக்கப்பட்டன. ஐந்து பேர் காயம்பட்டு எலும்பு முறிவுகளால் பாதிக்கப்பட்டு மருத்துவமனையில் சிகிச்சை பெறுகின்றனர்.  
நிலநடுக்கம் ஏற்பட்ட அன்று, ஆப்கானித்தானில் இறப்பு எண்ணிக்கை 12 என்று உறுதிப்படுத்தப்பட்டது. பின்னர் இது சில மணி நேரங்களுக்குப் பிறகு 22 ஆக உயர்ந்து பின்னர் 26 என்ற நிலையை எட்டியுள்ளது.
# புளுட்டோனியம் செலீனைடு

**புளுட்டோனியம் செலீனைடு ** (*Plutonium selenide*) என்பது PuSe என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். புளுட்டோனியமும் செலீனியமும் சேர்ந்து இந்த இரும சேர்மம் கருப்பு நிற படிகங்களாக உருவாகிறது. தண்ணீரில் இது கரையாது.
# புளுட்டோனியம் செலீனைடு

## தயாரிப்பு

இருபுளுட்டோனியம் முச்செலீனைடும் புளுட்டோனியம் மூவைதரைடும் 1600 பாகை செல்சியசு வெப்பநிலையில் வினைபுரிவதால் புளுட்டோனியம் செலீனைடு உருவாகிறது.
::Pu<sub>2</sub>Se<sub>3</sub> + 2PuH<sub>3</sub> -> 4 PuSe + 3 H<sub>2</sub>  
220-1000 பாகை செல்சியம் வெப்பநிலையில் விகிதவியல் அளவுகளில் இரண்டு தூய தனிமங்களும் சேர்ந்தாலும் புளுட்டோனியம் செலீனைடு தோன்றும்.
::Pu + Se -> PuSe
# புளுட்டோனியம் செலீனைடு

## பண்புகள்

புளுட்டோனியம் செலீனைடு ஒரு கனசதுர அமைப்புடன் இடக் குழு Fm3m, மற்றும் a = 0.57934 nm, Z = 4 என்ற அலகு அளவுருக்களுடன் சோடியம் குளோரைடு கட்டமைப்பில் கருப்பு நிறப் படிகங்களை உருவாக்குகிறது.  
அதிகரித்து வரும் அழுத்தத்தினால் இரண்டு கட்ட நிலை மாற்றங்கள் ஏற்படுகின்றன: 20 கிகாபாசுக்கல் அழுத்தத்தில் முக்கோண அமைப்பும், 35 கிகா பாசுக்கலில் கனசதுர அமைப்பும் என சீசியம் குளோரைடு வகை கட்டமைப்பும் தோன்றுகின்றன.  
புளுட்டோனியம் செலீனைடு தண்ணீரில் கரையாது.  
புளுட்டோனியம் செலீனைடின் காந்த ஏற்புத்திறன் கியூரி-வெய்சு விதியினை பின்பற்றுகிறது.
# புளுட்டோனியம் சிலிசைடு

**புளுட்டோனியம் சிலிசைடு ** (*Plutonium silicide*) என்பது PuSi என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். புளுட்டோனியமும் சிலிக்கானும் சேர்ந்து இந்த இரும சேர்மம் சாம்பல் நிற படிகங்களாக உருவாகிறது.
# புளுட்டோனியம் சிலிசைடு

## தயாரிப்பு

புளூட்டோனியம் ஈராக்சைடும் சிலிக்கான் கார்பைடும் வினைபுரிவதால் புளுட்டோனியம் சிலிசைடு உருவாகிறது.
::<math>\mathsf{ PuO_2 + SiC \ \xrightarrow{T}\ PuSi + CO_2\uparrow }</math>
புளூட்டோனியம் முப்புளோரைடுடன் சிலிக்கான் வினைபுரிவதாலும் புளுட்டோனியம் சிலிசைடு கிடைக்கிறது.
::<math>\mathsf{ 4 PuF_3 + 7 Si \ \xrightarrow{T}\ 4 PuSi + 3 SiF_4 }</math>
# புளுட்டோனியம் சிலிசைடு

## பண்புகள்

புளுட்டோனியம் சிலிசைடு செஞ்சாய்சதுரப் படிக வடிவத்தில் *Pnma* என்ற இடக்குழுவும்,
a = 0.7933 நானோமீட்டர், b = 0.3847 நானோமீட்டர், c = 0.5727 நானோமீட்டர், Z = 4, என்ற அலகு அளவுருக்களுடன் TiSi வகை கட்டமைப்பும் கொண்டு உருவாகிறது.  
72° கெல்வின் வெப்பநிலையில், புளுட்டோனியம் சிலிசைடு ஒரு பெர்ரோகாந்த மாற்றத்திற்கு உள்ளாகிறது
# ராஜ் பகதூர் சிங்

**ராஜ் பகதூர் சிங்** (*Raj Bahadur Singh*)(பிறப்பு 29 டிசம்பர் 1967) என்பவர் இந்திய அரசியல்வாதி மற்றும் நாடாளுமன்ற உறுப்பினர் ஆவார். இவர் மத்தியப் பிரதேசத்தின் சாகர் தொகுதியிலிருந்து 2019ஆம் ஆண்டு நடைபெற்ற இந்திய நாடாளுமன்ற மக்களவைத் தேர்தலில் போட்டியிட்டு 17வது மக்களவையின் உறுப்பினர் ஆனார். இவர் சாகரில் பிறந்தார். சிங் பாரதிய ஜனதா கட்சியின் உறுப்பினர் ஆவார்.
# லக்சயா சென்

**இலக்சயா சென்** (*பி*. 16 ஆகத்து 2001) ஒரு இந்திய இறகுப்பந்தாட்ட வீரர். உத்தராகண்ட் மாநிலத்தின் குமாவன் கோட்டத்திலுள்ள அல்மோராவில் பிறந்தார். தற்போது உலக இறகுப்பந்தாட்டத் தரவரிசையில் 12வது இடத்தில் உள்ளார். 2017ல் உலக இளையோர் இறகுப்பந்தாட்ட வீரர்களின் தரவரிசையில் முதலிடம் வகித்தார். 2018ல் ஜகார்த்தாவில் நடைபெற்ற ஆசிய இளையோர் இறகுப்பந்தாட்டப் போட்டிகளில் தங்கமும் 2021ல் ஸ்பெயினில் நடைபெற்ற உலகப் போட்டிகளில் தாமிரப் பதக்கமும் 2022 சனவரியில் புது தில்லியில் நடைபெற்ற இந்தியத் திறந்தசுற்றுப் போட்டிகளில் தங்கப் பதக்கமும் வென்றுள்ளார்.
# லக்சயா சென்

## குடும்பம்

அவரது தந்தை தீரேந்திர குமார் சென் ஒரு இறகுப்பந்தாட்ட பயிற்சியாளர்; அவரது சகோதரர் சிராக் சென்னும் ஒரு இறகுப்பந்தாட்ட வீரராவார்.
# லக்சயா சென்

## பயிற்சி

பிரகாஷ் பதுகோனின் இறகுப்பந்தாட்டப் பயிற்சி நிறுவனத்தில் முன்னாள் வீரர் விமல் குமாரிடம் இலக்சயா பயிற்சியில் ஈடுபட்டு வருகின்றார்.
# சுனில் குமார்

**சுனில் குமார்** (*Sunil Kumar*) என்பவர் பீகாரைச் சார்ந்த இந்திய அரசியல்வாதி ஆவார். இவர் 2020 ஆம் ஆண்டு நடைபெற்ற பீகாரின் இந்திய நாடாளுமன்றத்தின் கீழ் அவையான மக்களவைக்கு வால்மீகி நகர் தொகுதியிலிருந்து இடைத்தேர்தலில் ஐக்கிய ஜனதா தளத்தின் சார்பில் போட்டியிட்டு வெற்றி பெற்றார். இந்த இடைத்தேர்தல் இந்த தொகுதியின் நாடாளுமன்ற உறுப்பினர் பைதியானந்த் பிரசாத் மகோதா மறைவின் காரணமாக நடைபெற்றது. மகோத சுனில் குமாரின் தந்தை ஆவார்.
# ரோத்மல் நாகர்

**ரோத்மல் நாகர்** (*Rodmal Nagar*) என்பவர் இந்திய அரசியல்வாதி மற்றும் நாடாளுமன்ற உறுப்பினர் ஆவார். மத்தியப் பிரதேசத்தின் ராஜ்கரைச் சார்ந்த இவர் பாரதிய ஜனதா கட்சியின் உறுப்பினராக உள்ளார். இவர் 2014 மற்றும் 2019 இந்திய பொதுத் தேர்தல்களில் ராஜ்கர் மக்களவை தொகுதியிலிருந்து தேர்ந்தெடுக்கப்பட்டார்.
# நரகத்தீ கணவாய்

**நரகத்தீ கணவாய்** என்பது (ஆங்கிலம்: *Hellfire Pass*); தாய்லாந்து, காஞ்சனபுரி மாநிலத்தில், அமைந்துள்ள ஒரு போர்க்கால நினைவுச் சின்னம் ஆகும். பர்மா இரயில்பாதை (*Burma Railway*); அல்லது மரண இரயில்பாதை (*Death Railway*); என அழைக்கப்படும் பர்மா-சயாம் இரயில்பாதை (*Burma–Siam Railway*) அமைக்கப்படும் போது, ஒரு மலைக் குன்றைக் குடைந்து உருவாக்கப்பட்ட கணவாய் தான், இப்போது ஒரு போர்க்கால நினைவுச் சின்னமாகத் திகழ்கின்றது.  
தாய்லாந்தின் காஞ்சனாபுரி மாநிலத்தில் அடர்ந்த காடுகளின் நடுவே அமைந்து இருந்த டெனாசெரிம் மலைக் குன்று தான் (*Tenasserim Hills*) இப்போது வரலாறு படைக்கின்றது. அந்தக் குன்றைக் குடைந்து பாதை அமைக்கும் போது ஜப்பானியர்களின் சித்திரவதைகளினால் 400-க்கும் மேற்பட்டவர்கள் பலியானார்கள். கணிசமான அளவிற்கு மலாயா தமிழர்களும் பலியாகி உள்ளனர்.  
இந்த நரகத்தீ கணவாய், *நாம் டோக் சாய் யோக் நொய்* (*Nam Tok Sai Yok Noi*) இரயில் நிலையத்தில் இருந்து 18 கி.மீ. தொலைவில் அமைந்து உள்ளது.
# நரகத்தீ கணவாய்

## வரலாறு

1942-ஆம் ஆண்டில், இந்தக் கணவாய் அமைக்கும் பணியில் ஆஸ்திரேலியர்கள், பிரித்தானியர்கள், டச்சுக்காரர்கள், போர்க் கைதிகள், சீனர்கள், மலாய்க்காரர்கள், தமிழர்கள் போன்றோர் கட்டாய வேலைகளில் ஈடுபடுத்தப்பட்டனர்.  
கட்டுமானத்தின் போது போர்க் கைதிகளும் தொழிலாளர்களும் கொடுமையான சித்ரவதைகள் அனுபவித்தனர். அதிகமான உயிர் இழப்புகள். அதனால் அந்தக் கணவாய்க்கு நரகத்தீ கணவாய் என பெயர் வந்தது.
# நரகத்தீ கணவாய்

## வரலாறு

### 68 பேர் அடித்துக் கொலை செய்யப்பட்டனர்

தவிர, உடல் மெலிந்து நலிந்து போன போர்க் கைதிகளும்; ஆசியத் தொழிலாளர்களும், கைவிளக்குகளைப் பயன்படுத்தி உழைக்கும் காட்சி நரகத்தின் காட்சிகள் போல அமைந்து இருந்ததால் *எல்பயர் பாஸ்* என்று அழைக்கப்படுகிறது.  
பன்னிரன்டு வாரங்களில் பாறையைக் குடைந்து பாதை அமைக்கும் வேலை முடிந்தது. இருப்பினும் அந்தக் காலக் கட்டத்தில் ஜப்பானிய, கொரியக் காவலர்களால் 68 பேர் அடித்துக் கொல்லப் பட்டனர். அதில் சிலர் காலரா, வயிற்றுப்போக்கு, பட்டினி, உணவில்லாமையால் இறந்து போயினர்.  
இருப்பினும் இந்தப் பணியில் 400 பேர் இறந்து இருக்கலாம் என்றும் சொல்லப்படுகிறது. போர்க்கைதிகள் 69 பேர்; எஞ்சியவர்கள் மலாயாவில் இருந்து கொன்டு செல்லப்பட்டவர்கள் என்றும் சான்றுகள் கிடைத்து உள்ளன.
# நரகத்தீ கணவாய்

## வரலாறு

### நரக வேதனைகள்

பர்மா-சயாம் இரயில்பாதை கட்டுமானத்தில் ) *எல்பையர்* கணவாய் எனும் நரகத்தீ கணவாய் பகுதிதான் மிகவும் கடினமான பகுதியாகக் கருதப்படுகிறது. பெரும் பாறைகளை வெட்டி எடுக்க வேண்டிய நிலை ஏற்பட்டது.  
நரகத்தீ கணவாய் பகுதி காடுகளின் மிக மிக உள்பகுதியில் இருந்தது. அத்துடன் கட்டுமான உபகரணங்களின் பற்றாக்குறை காரணத்தினாலும் வேலைகள் தாமதம் ஆயின.  
ஆஸ்திரேலிய அரசாங்கத்தின் புள்ளிவிவரப்படி சயாம் மரண ரயில்பாதை கட்டுமானத்தில் 330,000 பேர் பணிக்கப்பட்டுள்ளனர். இவர்களில் 106,000 பேர் இறந்து போயினர்.  
இந்த சயாம் பர்மா இரயில் பாதை அமைப்பதற்காக மலேசியாவில் இருந்து 120,000 தமிழர்கள் கொண்டு செல்லப்பட்டார்கள். அவர்களில் ஏறக்குறைய 12,000 பேர் மட்டுமே மலேசியாவுக்கு திரும்பி வந்து இருக்கலாம் எனக் கணிக்கப்படுகிறது. மிகுதி 118,000 தமிழர்களும் தாய்லாந்து, பர்மா மரணக் குழிகளுக்குள் மௌனமாகி விட்டார்கள்.
# சம்பாகுளம் பச்சு பிள்ளை

**சம்பகுளம் பச்சு பிள்ளை** (*Champakulam Pachu Pillai*) இந்தியாவின் கேரளாவைச் சேர்ந்த ஒரு கதகளி விரிவுரையாளர் ஆவார். இவர் கதகளியில் தாடியுள்ள வேடங்களில் நிபுணராக இருந்தார். சங்கீத நாடக அகாடமி விருது 1983, கேரள சங்கீத நாடக அகாடமி விருது 1969 மற்றும் கேரள கலாமண்டலம் விருது 1991 உட்பட பல குறிப்பிடத்தக்க விருதுகளைப் பெற்றுள்ளார்.
# சம்பாகுளம் பச்சு பிள்ளை

## வாழ்க்கைக் குறிப்பு

பச்சு பிள்ளை கேரளாவில் உள்ள ஆலப்புழை மாவட்டம் சம்பாகுளம் கிராமத்தில் இருந்த பெருமனூர் குடும்பத்தில் கைப்பிள்ளை சங்கரப்பிள்ளா மற்றும் மாதவியம்மா தம்பதியருக்கு மூத்த மகனாக 1907 ஆம் ஆண்டு பிறந்தார்.
- கேரள கலாமண்டலம் விருது 1991
- கேரள சங்கீத நாடக அகாடமி பெல்லோஷிப்
- கேரள கலாமண்டலம் வெள்ளி விழா கொண்டாட்டங்களில் தங்கப் பதக்கம்
- திருநாள் மகாராணி மற்றும் சித்திர திருநாள் மகாராசா போன்ற திருவிதாங்கூர் ஆட்சியாளர்களால் பச்சுப்பிள்ளை கௌரவிக்கப்பட்டார்.
# பொட்டாசியம் பாசுபேட்டு

**பொட்டாசியம் பாசுபேட்டு** (*Potassium phosphate*) பொட்டாசியம் மற்றும் பாசுபேட்டு அயனிகள் சேர்ந்து உருவாகும் உப்புகளுக்கான ஒரு பொதுவான சொல்லாகும்.: இச்சொல் பின்வரும் உப்புகளுக்கும் பொருந்தும்:  
- ஒற்றைபொட்டாசியம் பாசுபேட்டு (KH<sub>2</sub>PO<sub>4</sub>) (தோரயமான மோலார் நிறை: 136 கி/மோல்)
- இருபொட்டாசியம் பாசுபேட்டு (K<sub>2</sub>HPO<sub>4</sub>) (தோரயமான மோலார் நிறை: 174 கி/மோல்)
- முப்பொட்டாசியம் பாசுபேட்டு (K<sub>3</sub>PO<sub>4</sub>) (தோரயமான மோலார் நிறை: 212.27 கி/மோல்)  
ஓர் உணவு சேர்க்கைப் பொருளாக பொட்டாசியம் பாசுபேட்டுகளின் ஐரோப்பிய ஒன்றிய எண் ஐ340 என்ற என்ற எண்ணால் அடையாளப்படுத்தப்படுகின்றன.
# பன்னீர்செல்வத்தின் இரண்டாவது அமைச்சரவை

**பன்னீர்செல்வத்தின் இரண்டாவது அமைச்சரவை** (*Second Panneerselvam ministry*) என்பது ஓ. பன்னீர்செல்வம் முந்தைய முதல்வர் ஜெயலலிதா மீது ரூ.66.66 கோடி சொத்துக் குவிப்பு வழக்கில் குற்றம் சாட்டப்பட்டு, 2014ஆம் ஆண்டு ராஜினாமா செய்ய நிர்ப்பந்திக்கப்பட்டதை அடுத்து, பதவியேற்றார். பன்னீர்செல்வம் 23 மே 2015 அன்று ஜெயல்லைதா மீண்டும் பதவியேற்கும் வகையில் தனது பதவியினை ராஜினாமா செய்தார்.
# பீநாறி

**பீநாறி**, (*Sterculia foetida*) என்பது 35 மீட்டர் (115 அடி) உயரம் வரை வளரக்கூடிய ஒரு மென்மையான மரமாகும். இது கார்ல் லின்னேயஸ் என்பவரால் 1753 இல் விவரிக்கப்பட்டது. இது பொதுவாக காட்டுப் பாதாம் மரம், ஜாவா ஒலிவ மரம் ஆகிய பெயர்களால் அழைக்கப்படும். இது ஸ்டெர்குலியா இன மர வகையாகும். இப்பெயர் துர்நாற்றத்தைக் குறிக்கின்றது. *ஸ்டெர்குலியா* என்ற பெயர் உரம் அல்லது எருக்குரிய உரோமானிய கடவுளான ஸ்டெர்குலினஸிலிருந்து வந்தது.
# ஜெ. இளவரசி

**ஜெ. இளவரசி**, என்பவர் வி. கே. சசிகலாவின் மூத்த அண்ணன் ஜெயராமன் என்பவரின் மனைவி ஆவார். ஜெயலலிதாவின் ஹைதராபாத் திராட்சைத் தோட்டத்தில் இளவரசின் கணவர் ஜெயராமன் மேற்பார்வையாளராக இருந்தபோது, டிசம்பர், 1991-ஆம் ஆண்டில் மின்சாரம் தாக்கி இறந்தார். எனவே விதவையான இளவரசியை ஜெயலலிதா தனது போயஸ் தோட்ட இல்லத்தில் தன்னுடன் இருத்தி அடைக்கலம் கொடுத்து வைத்துக் கொண்டார். இவர் சசிகலா குடும்பம் சார்ந்த முக்கியநபர் ஆவார்.
# ஜெ. இளவரசி

### சொத்து குவிப்பு வழக்கில்

ஜெயலலிதாவுடன் கூட்டுச் சதி செய்து வருமானத்திற்கு அதிகமாக சொத்து சேர்த்த சொத்து குவிப்பு வழக்கில் நான்காவது குற்றவாளியாகச் சேர்க்கப்பட்ட இளவரசி, பெங்களூரு சிறப்பு நீதிமன்றத்தால் தண்டிக்கப்பட்டு, பின்னர் மேல் முறையீட்டு வழக்கில் கர்நாடகா உயர்நீதிமன்றத்தால் விடுவிக்கப்பட்டார். பின்னர் கர்நாடகா அரசு, கர்நாடக உயர்நீதிமன்றத்தின் தீர்ப்பை இரத்து செய்யுமாறு இந்திய உச்சநீதிமன்றத்தில் மேல்முறையீடு செய்தது. 15 பிப்ரவரி 2017 அன்று உச்ச நீதிமன்றம், கர்நாடகா உயர்நீதிமன்ற தீர்ப்பை இரத்து செய்ததுடன், பெங்களூர் சிறப்பு நீதிமன்ற நீதிபதி ஜான் மைக்கேல் டி குன்ஹா அளித்த தீர்ப்பை ஏற்றுக்கொண்டு, இளவரசிக்கு நான்கு ஆண்டு சிறை தண்டனையும், 10 கோடி ரூபாய் அபராதமும் விதிக்கப்பட்டு, 16 பிப்ரவரி 2017 அன்று கர்நாடகா மாநில பரப்பன அக்ரகார மத்தியச் சிறைச்சாலையில் இளவரசியுடன் வி. கே. சசிகலா மற்றும் வி. என். சுதாகரனும் அடைக்கப்பட்டனர்.
# சிவபால் சிங் யாதவ்

**சிவபால் சிங் யாதவ்** (*Shivpal Singh Yadav*)(பிறப்பு: பிப்ரவரி 16, 1955) என்பவர் இந்தியாவின் உத்தரப் பிரதேசத்தைச் சேர்ந்த அரசியல்வாதி ஆவார். இவர் எட்டாவா மாவட்டத்தில் உள்ள சைபை கிராமத்தில் பிறந்த இவர், சமாஜ்வாதி கட்சித் தலைவர் முலாயம் சிங் யாதவின் இளைய சகோதரரும், உத்தரப் பிரதேசத்தின் முன்னாள் முதல்வர் அகிலேஷ் யாதவின் சிற்றப்பா ஆவார். இவர் 2007 முதல் 12 வரை எட்டாவா மாவட்டத்தில் உள்ள ஜஸ்வந்த்நகர் தொகுதி பிரதிநிதித்துவப்படுத்தும் சட்டமன்ற உறுப்பினராக இருந்தார். இவர் பிரகதிஷீல் சமாஜ்வாடி கட்சியின் (லோஹியா) நிறுவனர் ஆவார்.
# சிவபால் சிங் யாதவ்

## பணி

யாதவ், மாயாவதி ஆட்சியின் போது உத்தரப் பிரதேச சட்டமன்றத்தில் எதிர்க்கட்சித் தலைவராக இருந்தார்.  
31 ஜனவரி 2017 அன்று, யாதவ் 2017 சட்டமன்றத் தேர்தலுக்குப் பிறகு புதிய அரசியல் கட்சியை உருவாக்கப் போவதாக அறிவித்தார். பின்னர் 28 செப்டம்பர் 2018 அன்று, பிரகதிஷீல் சமாஜ்வாடி கட்சி என்ற புதிய அரசியல் கட்சியைத் தொடங்கினார். இவரது கட்சிக்கு இந்தியத் தேர்தல் ஆணையம் அக்டோபர் 24, 2018 அன்று, அதிகாரப்பூர்வமாக பிரகதிஷீல் சமாஜ்வாடி கட்சி (லோஹியா) என்று பெயரில் ஒப்புதல் வழங்கியது.
# செயசிம்மன் (காலச்சூரி வம்சம்)

**செயசிம்மன்** (*Jayasimha*) (ஆட்சி; பொ.ச. 1163-1188) திரிபுரியின் காலச்சூரி வம்சத்தின் மன்னனாவான். மத்திய இந்தியாவில் இவனது இராச்சியம் சேதி நாடு அல்லது தஹாலா பகுதியை (இன்றைய மத்தியப் பிரதேசம் ) மையமாகக் கொண்டிருந்தது. இவன் இரத்தினபுரியின் காலச்சூரிகள் மீது தனது அதிகாரத்தை நிலைநாட்ட முயன்று சந்தேலர்களுக்கு எதிராக தோல்வியடைந்ததாகத் தெரிகிறது.
# செயசிம்மன் (காலச்சூரி வம்சம்)

## ஆட்சி

செயசிம்மன் காலச்சூரி மன்னன் கயகர்ணனின் மகனாவான். மேலும் தனது மூத்த சகோதரன் நரசிம்மனுக்குப் பிறகு அரியணை ஏறினான். முன்னதாக திரிபுரி காலச்சூரிகளின் அடிமைகளாக பணியாற்றிய இரத்தினபுரியின் காலச்சூரிகள் கயகர்ணனின் ஆட்சியின் போது சுதந்திரத்தை அறிவித்தனர். செயசிம்மன் அவர்களைக் கட்டாயப்படுத்த ஒரு போரை வழிநடத்தினான். சிவ்ரிநாராயணன் என்ற இடத்தில் ஒரு போர் நடந்தது. அதில் செயசிம்மன் தோல்வியடைந்ததாகத் தெரிகிறது.  
பரமார்டியின் மஹோபா கல்வெட்டின்படி, சந்தேல மன்னன் பரமார்டிக்கு எதிராகவும் செயசிம்மன் தோல்வியடைந்தான். எவ்வாறாயினும், கைமூர் மலைத்தொடரின் வடக்கே உள்ள தமசா ஆற்றுப் பள்ளத்தாக்கின் கட்டுப்பாட்டை இவன் தக்க வைத்துக் கொண்டான். அதை இவனது சகோதரன் சந்தேலர்களிடமிருந்து மீட்டான். இப்பகுதியானது கர்கரேடியில் (நவீன ரேவா மாவட்டத்திலுள்ள கக்ரேடி) ஆட்சி செய்த இவனது நிலப்பிரபுத்துவ மகாரானக கீர்த்திவர்மனால் ஆளப்பட்டது.
# செயசிம்மன் (காலச்சூரி வம்சம்)

## சொந்த வாழ்க்கை

கோசலாதேவி , கெல்கனாதேவி என்ற இரு மனைவிகள் இவனுக்கிருந்தனர். கோசலாதேவி ஜபல்பூருக்கு அருகில் கோசல்பூர் என்ற நகரத்தை நிறுவினாள். செயசிம்மனுக்குப் பிறகு கோசலாதேவிக்குப் பிறந்த இவனது மகன் விசயசிம்மன் ஆட்சிக்கு வந்தான். தம்பதியருக்கு அசயசிம்மன் என்ற மற்றொரு மகனும் இருந்தான். செயசிம்மனின் இராஜகுரு (அரச ஆசான்) விமல-சிவா என்பவராவார்.
# வாலிதாசன்

**தமிழ் ஒளியின் நூற்றாண்டு சிறப்புக் கவியரங்கம்**  
பாரதி நிலவு  
தாசன் கலங்கரை  
பயணித்த தோணி –நீ  
போலி சுருட்டர்களை  
இலக்கியப் பிரச்சரப் பீங்கியால்  
சுட்டுப் பொசுக்கியவன்  
உழைப்பாளிகளின் குருதி பருகும்  
குருட்டறிவு அட்டைப்பூச்சிகளை நசுக்கியவன்  
அரைக்காசுக்கு அல்லாடியவர்களுக்காகப் பாடியவன்  
அன்னைத் தமிழ்மொழி  
ஆனந்தக் கூத்தாடி வழிபல தேடியவன்  
இன்னலுற்று இடர்களைப் பாடிய  
பைந்தமிழ்ப் புலவன் தமிழ் ஒளி  
பாண்டிச்சேரியவன்-  
சிறுபுல்லை  
அல்லல் படுத்தும்  
ஆதிக்க பனியை  
அப்புறப்படுத்த உதித்த  
பொதுவுடைமைச் சூரியன்;  
கைகட்டியே பழக்கப்பட்ட –எங்கள்  
சொற்களுக்கு பரிவட்டம் கட்டிவிட்டவன்  
பாசாங்கு செய்துகொண்டு  
பாசிச தூசுகளைப் படரவிடாமல்  
தட்டி விட்டவன்:  
வனாந்திர காட்டிடையே  
அனாதைக் குயிலாய்-நாங்கள்  
கூவிய போது  
இலக்கிய அடைக்கலம் கொடுத்தவன்  
ஆதிசனங்களின் அறியாமையை எடுத்தவன்.  
ஆஸ்ரம வழக்குகளையெல்லாம்  
அரச மரத்தடி அய்யன் புத்தனை வைத்துத் தீர்த்துக்கொண்டாய்- உன்  
அன்பெனும் அக்கறை காந்தத்தால்  
எங்களை ஈர்த்துக்கொண்டாய்;  
நந்தவனத்து மீன்களின்  
நாட்டியத்தை ரசிக்காத உன்கண்கள்;  
புழுதி சேற்றின்  
புண்களுக்கு அல்லவா ஒத்தடமிட்டு மகிழ்கின்றன.  
கருத்தியல் புறாக்களை  
காயமுண்டாக்கும்  
கருட குமாரர்களுக்கு  
நீயும் தப்பவில்ல.  
சாதிமத வெயில் பட்டு  
கருத்துப்போன தமிழர்களை -உன்  
கந்தகப் பாட்டுக்களால்  
சிவக்கச் செய்தாய்.  
வேதாந்த நரிகளின்  
வேட்டைக்காடா தமிழ்நாடு?  
சித்தாந்த சிறுத்தைகள்  
சுற்றித்திரியும் போது.  
பட்டத்து அரசரின் பரிசில் பெற்று  
புகழ் பரணி பாடாமல்  
பாட்டாளி வர்க்கத்தார் வாழ்வை  
பகலாக்க ஓய்விலாமல் சுழன்றவன் –நீ;  
காலத்தின் கோரமுகத்தை  
காலாகாலத்திற்கும் எடுத்துக்காட்டுகிறது  
உனது படைப்புகள்  
மகிழ்கிறோம்.  
தலைமுறை பலகடந்தும்  
தறுதலைகளின் அட்டகாசம் கண்டு  
வருந்துகிறோம்- எங்க  
திருந்துகிறோம்.  
தெருவுக்கு வெளியவே தேரை நிறுத்துகிறான்  
குடிசையைக் கொளுத்துகிறான்  
தண்டவாளத்தில் காதல் உடலைச் சிதைக்கின்றான்  
அன்றாடச் செய்திகளில் ஆணவப் படுகொலையை அரங்கேற்றம் செய்கின்றான்.  
எங்கள் இரத்தக்குருதியில்  
உடல் வளர்க்கும் ஓநாய்களுக்கு  
எங்கே தெரியப்போகிறது  
எங்கள் வேதனை.  
வரலாறுகள் தின்றுவிட்ட  
ஏப்பங்களை அணுகிப்பார்த்தால்  
சில வடுக்களின் ஈரத்தை உணராம்  
காலத்தின் இருப்பை  
காதலிப்பவர்களால்  
காலத்தின் இயல்பை  
காதலிக்க முடியாது.  
வியர்வை முத்துகளை விளையச்செய்யும்  
உழைப்பாளர்களின் உடலல்ல –அது  
சுறுசுறுப்புகளின் கடல்  
உற்சாகத்திற்கு களைப்பு எழுதும் மடல்.  
காலத்தீவின் ஓரங்களில்  
கரையொதுங்குகின்றன  
நீந்தி கடக்க நினைத்த வாழ்க்கை.  
நண்பர்களே  
சாமக்கோடாங்கியின்  
குறிகளை  
காது கொடுத்து  
கேட்பதில்லை பகல்.  
**-வாலிதாசன்.**
# நரசிம்மன் (காலச்சூரி வம்சம்)

**நரசிம்மன்** (*Narasimha*; ஆட்சி. பொ.ச. 1153-1163 ) திரிபுரியின் காலச்சூரி வம்சத்தின் மன்னனாவான். மத்திய இந்தியாவில் திரிபுரியை ஆண்ட திரிபுரி காலச்சூரி வம்சத்தின் ஆட்சியாளனாவான். இவனது இராச்சியம் சேதி நாடு அல்லது தஹாலா பகுதியை (இன்றைய மத்தியப் பிரதேசம்) மையமாகக் கொண்டிருந்தது. நரசிம்மன் காலச்சூரி மன்னன் கயகர்ணனின் மகனாவான். நரசிம்மனின் இராஜகுரு (அரச ஆசான்) கீர்த்தி-சிவன் என்பவராவார்.  
கைமூர் மலைத்தொடரின் வடக்கே நரசிம்மனின் கல்வெட்டுகள் கண்டுபிடிக்கப்பட்டுள்ளன. சந்தேல மன்னன் மதனவர்மனிடம் தன் தந்தை இழந்த பகுதியை இவன் மீட்டெடுத்தான் என்பதை இது உணர்த்துகிறது. நரசிம்மன் ஒரு ஆண் வாரிசில்லாமல் இறந்துவிட்டதாகத் தெரிகிறது. இவனுக்குப் பிறகு இவனது சகோதரன் செயசிம்மன் ஆட்சிக்கு வந்தான்.
# பெலோபொன்னேசியன் கூட்டணி

**பெலோபொன்னேசியன் கூட்டணி** (*Peloponnesian League*) என்பது கிமு 6 முதல் 4 ஆம் நூற்றாண்டு வரை பண்டைய கிரேக்கத்தின் எசுபார்த்தாவின் ஆதிக்கத்தில் இருந்த பெலோபொன்னேச்சிய பிராந்தியத்தில் இருந்த ஒரு கூட்டணியாகும். ஏதென்சின் ஆதிக்கத்தில் இருந்த டெலியன் கூட்டணிக்கு எதிரான பெலோபொன்னேசியப் போரில் (கிமு 431-404) இரண்டு அணிகளில் ஒன்றாக இது முக்கியமாக அறியப்படுகிறது.
# பெலோபொன்னேசியன் கூட்டணி

## ஆரம்பகால வரலாறு

கிமு 7 ஆம் நூற்றாண்டின் இறுதியில், எசுபார்த்தா பெலோபொன்னீசிய பிராந்தியத்தில் மிகவும் சக்திவாய்ந்த நகர அரசாக மாறியது. மேலும் கிட்டத்தட்ட முழு பெலோபொன்னீசீயா பிராந்தியத்தின் மீது அரசியல் ரீதியாகவும் இராணுவ ரீதியாகவும் மேலாதிக்கம் செய்தது. இந்த அணியில் இணையாமல் இருந்தது, அடுத்த சக்திவாய்ந்த நகரமான ஆர்கோஸ் ஆகும். மேலும் பண்டைய கொரிந்து மற்றும் எலிஸ் (நகர அரசுகள்) ஆகிய இரண்டு சக்திவாய்ந்த கூட்டாளிகளை இந்த அணிக்கு கொண்டுவந்தது கொரிந்தை கொடுங்கோன்மையிலிருந்து விடுவித்து. மேலும் எலிஸ் ஒலிம்பிக் விளையாட்டுகளின் கட்டுப்பாட்டைப் பாதுகாக்க உதவியது. எசுபார்த்தா பிற கூட்டாளிகளைச் சேர்ப்பதற்கு வெளியுறவுக் கொள்கை மற்றும் இராணுவத் தலையீடு ஆகியவற்றின் கலவையை தீவிரமாகப் பயன்படுத்தியது. எசுபார்த்தா ஒரு எல்லைப் போரில் டெஜியாவிடம் ஒரு சங்கடமான இழப்பை சந்தித்தது. மற்றும் இறுதியில் அவர்களுக்கு ஒரு நிரந்தர தற்காப்பு கூட்டணியை வழங்கியது; இது எசுபார்த்தன் வெளியுறவுக் கொள்கையில் திருப்புமுனையாக அமைந்தது. நடு மற்றும் மாகாண வடக்கு பெலோபொன்னீஸில் உள்ள பல அரசுகள் கூட்டணியில் இணைந்தன. இறுதியில் ஆர்கோஸ் மற்றும் அக்கேயாவைத் தவிர அனைத்து அரசுகளும் பெலோபொன்னேசிய அரசுகளும் இதில் இணைந்தன.
# பெலோபொன்னேசியன் கூட்டணி

## கூட்டணி அமைப்பு

கூட்டணியானது எசுபார்த்தாவின் மேலாதிக்கத்தில் ஒழுங்கமைக்கபட்டிருந்தது. இது கூட்டாணிக் குழுவால் கட்டுப்படுத்தப்பட்டது. இது இரண்டு அமைப்புகளைக் கொண்டிருந்தது: ஸ்பார்டியேட்ஸ் கூட்டமைப்பு மற்றும் கூட்டாளிகளின் பேராயம். ஒரு அரசின் அளவு அல்லது புவிசார் அரசியல் அதிகாரத்தைப் பொருட்படுத்தாமல், கூட்டணியில் உள்ள ஒவ்வொரு அரசுக்கும் பேராயத்தில் ஒரு வாக்கு இருந்தது. ஒரு அரசின் இராணுவத்தில் மூன்றில் ஒரு பங்கைக் போரின் போது (முக்கியமாக டெலியன் கூட்டணிக்கு எதிராக) கோரக்கூடியதைத் தவிர, கப்பம் எதுவும் செலுத்தப்படவில்லை. எசுபார்த்தாவால் மட்டுமே கூட்டணியின் பேராயத்தைக் கூட்டமுடியும். இந்தக் கூட்டடணியானது எசுபார்த்தாவுடன் மட்டுமேயானது. எனவே பிற அரசுகள் விரும்பினால், உறுப்பு நாடுகள் ஒருவருக்கொருவர் தனித்தனியான கூட்டணிகளை உருவாக்கிக்கொள்ளலாம். பெலோபொன்னேசியன் போரின் போது மன்டினியனுக்கும் டீஜியனுக்கும் (மற்றும் அந்தந்த கூட்டாளிகளுக்கு) இடையே நடந்த போரை துசிடிடீஸ் குறிப்பிடுவதன் வழியாக உறுப்பினர்களிடையே போர்களும் நடக்கும் சாத்தியம் இருந்தது. ஒவ்வொரு அரசுக்கும் ஒரு வாக்கு இருந்தபோதிலும், கூட்டணியின் தீர்மானங்கள் எசுபார்த்தாவைக் கட்டுப்படுத்தவில்லை. கூடுதலாக, "ஒரு அரசு, ஒரு வாக்கு" கொள்கை எசுபார்த்தா நேரடியாக ஆதிக்கம் செலுத்தக்கூடிய சிறிய நகர அரசுகள் மூலம் பெரும்பான்மையை உறுதிப்படுத்த முடிந்தது.  
கூட்டணி அதன் உறுப்பினர்களுக்கு பாதுகாப்பையும் வழங்கியது. இது ஒரு பழமைவாத கூட்டணியாகும், இது சிலவர் ஆட்சியை ஆதரித்தது மற்றும் சர்வாதிகாரம் மற்றும் ஜனநாயகத்தை எதிர்த்தது.  
பெலோபொன்னேசியன் கூட்டணியின் முக்கிய உறுப்பினர்களாக எசுபார்த்தா, கொரிந்த்து, கைதிரா, மெலோஸ், பிலியஸ், மாண்டினியா, எலிஸ், எபிடாரஸ், போயோட்டியா, லெஃப்கடா, அம்ப்ராசியா ஆகியவை இருந்தன.
# பெலோபொன்னேசியன் கூட்டணி

## பிற்கால வரலாறு

பாரசீகப் போர்களின் போது, கூட்டணியானது எலனிக் கூட்டணிக்காக விரிவுபடுத்தப்பட்டது. அதில் ஏதென்ஸ் மற்றும் பிற நகர அரசுகளை உள்ளடக்கியதாக ஆனது. எலெனிக் கூட்டணி பௌசானியாஸ் மற்றும் அவர் திரும்ப அழைக்கப்பட்ட பிறகு, ஏதென்சின் சிமோனால் வழிநடத்தப்பட்டது. பாரசீகப் போர்களுக்குப் பிறகு, எசுபார்த்தா எலனிக் கூட்டணியிலிருந்து விலகியது. பின்னர் பெலோபொன்னேசியன் கூட்டணியை அதன் முந்தைய கூட்டாளிகளுடன் சீர்திருத்தியது. டெலியன் கூட்டணியின் அதிகாரத்தை அதிகரிக்க ஏதெனியனியர் எடுத்த முயற்சிகளுக்கு எதிர்வினையாக இது ஏற்பட்டிருக்கலாம்.
# வெள்ளி லாக்டேட்டு

**வெள்ளி லாக்டேட்டு** (*Silver lactate*) என்பது CH<sub>3</sub>CH(OH)COOAg என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். வெள்ளியும் லாக்டிக் அமிலமும் சேர்ந்து இச்சேர்மம் உருவாகிறது.
# வெள்ளி லாக்டேட்டு

## தயாரிப்பு

வெள்ளி கார்பனேட்டும் லாக்டிக் அமிலமும் சேர்ந்து வினைபுரிவதால் வெள்ளி லாக்டேட்டு உருவாகிறது
# வெள்ளி லாக்டேட்டு

## பண்புகள்

வெள்ளி லாக்டேட்டு இளம் சாம்பல் நிற படிகங்களாக உருவாகிறது.
தண்ணீரில் நன்றாகவும் எத்தனாலில் சிறிதளவும் கரையும்.
CH<sub>3</sub>CH(OH)COOAg•H<sub>2</sub>O வடிவில் படிக நீரேற்றுகளாக உருவாகும்.
யூரிக் அமிலத்தை வீழ்படிவாக்க உதவும் வினையாக்கியாகப் பயன்படுகிறது.
# கொரிந்தின் பூசந்தி

**கொரிந்தின் பூசந்தி** (*Isthmus of Corinth*, கிரேக்கம் : Ισθμός της Κορίνθου) என்பது பெலோபொன்னீசு தீபகற்பத்தை கொரிந்து நகருக்கு அருகில் உள்ள கிரேக்கத்தின் மற்ற நிலப்பரப்புடன் இணைக்கும் குறுகிய நிலப் பகுதியாகும். "இஸ்த்மஸ் " என்ற சொல் பண்டைய கிரேக்க சொல்லான "கழுத்து" என்பதிலிருந்து வந்தது மற்றும் நிலத்தின் குறுகிய தன்மையையும் குறிக்கிறது. கிரேக்கத்தின் முதன்மை நிலப்பரப்பில் இருந்து பெலோபொன்னீசைப் பிரிக்கும் அடையாளமாக இஸ்த்மஸ் பண்டைய உலகில் அறியப்பட்டது. கி.பி முதல் நூற்றாண்டில், புவியியலாளர் இசுட்ராபோ கொரிந்துவின் இஸ்த்மசில் இரண்டு கல்வெட்டுகளைக் கொண்ட ஒரு தூணைக் குறிப்பிட்டார், அதில் இரண்டு கல்வெட்டுகள் உள்ளன. ஒன்று கிழக்கு நோக்கி, அதாவது மெகராவை நோக்கி, வாசிப்பு: "இங்கே பெலோபொன்னெசஸ் அல்ல, *ஐயோனியா*". மற்றும் மேற்கு நோக்கி, அதாவது பெலோபொன்னீஸ் நோக்கி: " *இதோ பெலோபொன்னஸ், அயோனியா அல்ல* " ; இது குறித்து புளூட்டாக் குறிப்பிடும்போது ஏதென்சுக்குச் செல்லும் வழியில், இந்த வழிகாட்டி கல்வெட்டை ஏதென்சின் மன்னர் தீசசு அமைத்ததாகக் கூறினார் .  
இஸ்த்மஸின் மேற்கில் கொரிந்து வளைகுடா, கிழக்கில் சரோனிக் வளைகுடா ஆகியவை உள்ளன. 1893 ஆம் ஆண்டு முதல் கொரிந்து கால்வாய் 6.3 கி.மீ. அகலமுள்ள ஓரிடத்தின் வழியாக ஓடி, பெலோபொன்னீசை ஒரு தீவாக மாற்றியது. இன்று, இரண்டு சாலைப் பாலங்கள், இரண்டு தொடருந்து பாலங்கள் மற்றும் கால்வாயின் இரு முனைகளிலும் உள்ள இரண்டு முழுகுப் பாலங்கள் இஸ்த்மசின் பிரதான நிலப்பரப்பை பெலோபொன்னீசு பக்கத்துடன் இணைக்கின்றன. மேலும் கால்வாயின் மேற்கு முனையில் இராணுவ அவசர பாலம் அமைந்துள்ளது.
# கொரிந்தின் பூசந்தி

## கால்வாயின் வரலாறு

பெலோபொன்னீஸைச் சுற்றிச் செல்லும் படகுகளை பாதுகாக்க இந்த நிலப்பரப்பின் குறுக்கே கால்வாய் வெட்டவேண்டும் என்ற யோசனை பண்டைய கிரேக்கர்களால் நீண்ட காலமாக இருந்துவந்தது. இங்கு கால்வாய் அமைக்க முதல் முயற்சி கி.மு.7ம் நூற்றாண்டில் சர்வாதிகாரி பெரியாண்டரால் மேற்கொள்ளப்பட்டது. தொழில்நுட்ப சிக்கல்கள் காரணமாக அவர் திட்டத்தை கைவிட்டார். அதற்கு பதிலாக டியோல்கோஸ் என்று அழைக்கபட்ட ஒரு எளிய மற்றும் குறைந்த செலவில் தரைவழி கல் சரிவை ஒரு நீர்வழியிடை நிலவழியாக அமைத்தார். டியோல்கோசின் எச்சங்கள் நவீன கால்வாய்க்கு அடுத்ததாக இன்றும் உள்ளன. உரோமானியர்கள் கிரேக்கத்தைக் கைப்பற்றியபோது, இதற்கு பல்வேறு தீர்வுகள் முயற்சிக்கப்பட்டன. யூலியசு சீசர் தன் புதிதாக கட்டப்படவுள்ள Colonia Laus Iulia Corinthiensis என்ற இணைப்பின் நன்மைகளை முன்னறிவித்தார். திபேரியசின் ஆட்சியில், பொறியாளர்கள் கால்வாய் தோண்ட முயன்றனர், ஆனால் நவீன உபகரணங்கள் இல்லாததால் தோல்வியுற்றனர். அதற்கு பதிலாக அவர்கள் பண்டைய எகிப்திய சாதனம் ஒன்றை உருவாக்கினர்: எகிப்தியர்கள் தங்கள் பிரமிடுகளை உருவாக்க கருங்கல் தொகுதிகளை மரக்கட்டைகள் மீது உருட்டியது போல, படகுகளை மரக்கட்டைகளின் மேலாக இஸ்த்மசு முழுவதும் உருட்டப்பட்டன. இது கி.பி 32இல் பயன்பாட்டில் இருந்தது. கிபி 67 இல், பில்ஹெலின் ரோமானிய பேரரசர் நீரோ நீரோ 6,000 அடிமைகளுக்கு மண்வெட்டிகளைக் கொண்டு கால்வாயை தோண்ட உத்தரவிட்டார். 6,000 அடிமைகள் யூத கடற்கொள்ளையர்கள் என்றும் யூதப் போர்களின் போது வெஸ்பாசியனால் சிறைபிடிக்கப்பட்டவர்கள் என்று வரலாற்றாசிரியர் பிளேவியஸ் ஜோசஃபஸ் எழுதுகிறார். பிளினி தி எல்டரின் கூற்றுப்படி, இந்த வேலை நான்கு ஸ்டேடியாக்களை (சுமார் 0.8 கிலோமீட்டர்) வரை முன்னேற்றியது. அடுத்த ஆண்டு நீரோ இறந்தார். அதன்பிறகு அவரது வாரிசான கல்பா மிகவும் செலவு பிடிக்கும் இந்த திட்டத்தைக் கைவிட்டார்.  
நவீன காலத்தில், இந்த யோசனை முதன்முதலில் 1830 இல் தீவிரமாக முன்மொழியப்பட்டது, கிரேகம் உதுமானியப் பேரரசிலிருந்து விடுதலைப் பெற்ற உடனேயே, பதினொரு வருட வேலைக்குப் பிறகு 1893 இல் முடிக்கப்பட்டது.
# கொரிந்தின் பூசந்தி

## கால்வாயின் வரலாறு

### பாதுகாக்கும் முயற்சிகள்

கால்வாயின் அருகே ஒரு பழங்கால கல் பாதை உள்ளது. அது டியோல்கோஸ், ஒரு காலத்தில் கப்பல்களை தரையிறங்குவதற்கு பயன்படுத்தப்பட்டது. இந்த பாதையை பாதுகாப்பதில் பெரும் கவலை உள்ளது. இந்த தொல்பொருள் தளத்தை பாதுகாக்க கிரேக்க அரசாங்கம் அதிக முயற்சி எடுக்க வேண்டும் என்று கிரேக்க பரப்புரையாளர்கள் அழைப்பு விடுத்துள்ளனர்.
# கொரிந்தின் பூசந்தி

## ஹெக்ஸாமிலியன் சுவர்

ஹெக்ஸாமிலியன் சுவர் என்பது ரோமானிய தற்காப்புச் சுவர் ஆகும், இது கொரிந்தின் இசுத்மசு முழுவதும் கட்டப்பட்டுள்ளது. இது கிரேக்கத்தின் பிரதான நிலப்பரப்பில் இருந்து பெலோபொன்னீசு தீபகற்பத்திற்கு உள்ள ஒரே நிலப் பாதையைக் காக்கிறது.
# கிருபாநாத் மல்லா

**கிருபாநாத் மல்லா** (Kripanath Mallah)*(*பிறப்பு 15 அக்டோபர் 1973) என்பவர் இந்திய அரசியல்வாதி ஆவார். இவர் 17வது மக்களவையில் அசாமின் கரீம்கஞ்ச் தொகுதியிலிருந்து இந்திய மக்களவை உறுப்பினராகத் தேர்ந்தெடுக்கப்பட்டார். இவர் பாரதிய ஜனதா கட்சியின் சார்பில் போட்டியிட்டார். இவர் 2011 மற்றும் 2016ஆம் ஆண்டு அசாம் சட்டமன்றத் தேர்தலில் ரட்டாபரி தொகுதியிலிருந்து சட்டமன்ற உறுப்பினராகத் தேர்ந்தெடுக்கப்பட்டார். முன்னதாக, இவர் இந்தியத் தேசிய காங்கிரசு கட்சியில் பணியாற்றினார்.
# கிருபாநாத் மல்லா

## ஆரம்ப வாழ்க்கை

மல்லா 15 அக்டோபர் 1973-ல் அசாமின் கரீம்கஞ்ச் மாவட்டத்தில் உள்ள பிடாநகரில் பிறந்தார். 1997-ல் அசாம் பல்கலைக்கழகத்தின் கரீம்கஞ்ச் கல்லூரியில் இளங்கலை அறிவியல் பட்டம் பெற்றார்.
# பகவந்த் மான்

**பகவந்த் மான்** (**Bhagwant Singh Mann **) (பிறப்பு: 17 அக்டோபர் 1973) இந்தியாவின் பஞ்சாப் மாநில முதல்வரும், ஆம் ஆத்மி கட்சி அரசியல்வாதியும், சமூக ஆர்வலரும், நகைச்சுவையாளரும், பாடகரும், முன்னாள் நடிகரும் ஆவார். 2022 பஞ்சாப் சட்டமன்றத் தேர்தலில் ஆம் ஆத்மி கட்சியின் முதலமைச்சர் வேட்பாளாராக இவரது பெயர் அறிவிக்கப்பட்டது.இவர் 10 மே 2017 அன்று சங்கரூர் மக்களவைத் தொகுதியிலிருந்து ஆம் ஆத்மி கட்சி சார்பில் இந்திய நாடாளுமன்ற மக்களவை உறுப்பினராக தேர்ந்தெடுக்கப்பட்டார்.
# பகவந்த் மான்

## அரசியல் வாழ்க்கை

2011-ஆம் ஆண்டில் பகவந்த் மான் *பஞ்சாப் மக்கள் கட்சி*யில் இணைந்தார்.2012 பஞ்சாப் சட்டமன்றத் தேர்தலில் லெகரா சட்டமன்றத் தொகுதியில் போட்டியிட்டு வெற்றி வாய்ப்பை இழந்தார்.  
மார்ச் 2014-இல் ஆம் ஆத்மி கட்சியில் இணைந்து சங்கரூர் மக்களவைத் தொகுதியில் போட்டியிட்டு 2,11,721 வாக்குகள் பெற்று வெற்றி வாய்ப்பை இழந்தார்.2017 பஞ்சாப் சட்டமன்றத் தேர்தலில், ஆம் ஆத்மி கட்சியின் சார்பாக ஜலாலாபாத் சட்டமன்றத் தொகுதியில் போட்டியிட்டு வெற்றி வாய்ப்பை இழந்தார். இவர் 2017 பஞ்சாப் சட்டமன்றத் தேர்தலின் போது போதை மது சர்ச்ச்சையில் சிக்கினார்.  
2019 நாடாளுமன்ற மக்களவைத் தேர்தலில் பகவந்த் மான் ஆம் ஆத்மி கட்சியின் சார்பாக சங்கரூர் மக்களவைத் தொகுதியிலிருந்து போட்டியிட்டு வென்றார்.
# பகவந்த் மான்

## பஞ்சாப் முதலமைச்சர் பதவி

சனவரி 18, 2022 அன்று, பகவந்த் மான், 2022 பஞ்சாப் சட்டப் பேரவைத் தேர்தலில் பஞ்சாப் முதலமைச்சருக்கான ஆம் ஆத்மி கட்சி வேட்பாளராகத் தேர்ந்தெடுக்கப்பட்டார். ஒரு பொது வாக்கெடுப்பின் அடிப்படையில் 93% வாக்காளர்கள் பகவந்த் மான் முதல்வராக ஆக வேண்டும் என்று கூறினர். இவரது தலைமையின் கீழ் போட்டியிட்ட ஆம் ஆத்மி கட்சி 2022ஆம் ஆண்டு பஞ்சாப் சட்டமன்றத் தேர்தல்களில் 117 இடங்களில் 92 இடங்களை வென்றது. பஞ்சாபின் முதல் அமைச்சராகப் பகவந் மான் பதவியேற்பார் என்று கட்சியின் ஒருங்கிணைப்பாளர் அரவிந்த் கெஜ்ரிவால் கூறினார்.  
இவர் 16 மார்ச் 2022 அன்று, பகத் சிங் பிறந்த ஊரான கட்கர் கலனில் பஞ்சாப் முதலமைச்சராக, பஞ்சாப் ஆளுநர் பன்வாரிலால் புரோகித்தால் பதவி பிரமாணம் செய்து வைக்கப்பட்டார்.
# பகவந்த் மான்

## இதனையும் காண்க

- 2022 பஞ்சாப் சட்டமன்றத் தேர்தல்
# என்றி பெசிமர்

**சர் என்றி பெசிமர்** (Sir Henry Bessemer) (19 சனவரி 1813 - 15 மார்ச் 1898) ஒரு ஆங்கிலேயக் கண்டுபிடிப்பாளர் ஆவார். இவருடைய எஃகு தயாரிப்பு செயல்முறை 1856 ஆம் ஆண்டு முதல் 1950 ஆம் ஆண்டு வரை கிட்டத்தட்ட நூறு ஆண்டுகளுக்கு பத்தொன்பதாம் நூற்றாண்டில் எஃகு தயாரிப்பதற்கான மிக முக்கியமான நுட்பமாக இருந்தது. இவர் செபீல்டு நகரத்தை ஒரு பெரிய தொழில்துறை மையமாக நிறுவுவதில் குறிப்பிடத்தக்க பங்கு வகித்தார்.  
பெசிமர் இராணுவத் தளவாடங்களுக்கான எஃகு தயாரிப்பின் செலவைக் குறைக்க முயன்றார், மேலும் அசுத்தங்களை அகற்ற உருகிய கச்சா இரும்பு மூலம் காற்றை ஊதுவதற்கான தனது அமைப்பை உருவாக்கினார். இது எஃகு உற்பத்தியை எளிதாகவும், விரைவாகவும் மற்றும் மலிவானதாகவும், மேலும் கட்டமைப்பு பொறியியலில் புரட்சியை ஏற்படுத்தியதாகவும் இருந்தது. இரண்டாவது தொழில்துறை புரட்சியின் மிக முக்கியமான கண்டுபிடிப்பாளர்களில் ஒருவரான பெசிமர் இரும்பு, எஃகு மற்றும் கண்ணாடித் துறைகளில் 100 க்கும் மேற்பட்ட கண்டுபிடிப்புகளை செய்தார். பல கண்டுபிடிப்பாளர்களைப் போலல்லாமல், இவர் தனது சொந்தத் திட்டங்களை பலன்களைப் பெற முடிந்தது மற்றும் இம்முறைகளின் வெற்றியிலிருந்து நிதி ரீதியாக லாபம் ஈட்டினார்.
# என்றி பெசிமர்

## தந்தை: ஆண்டனி பெசிமர்

பெசிமரின் தந்தை, அந்தோனி, இலண்டனில் ஹியூஜினோட் குடும்பத்தில் பிறந்தார். ஆனால் அவருக்கு 21 வயதாக இருந்தபோது பாரிசுக்குச் சென்றார். அவர் ஒரு கண்டுபிடிப்பாளர் ஆவார், அவர் பாரிஸ் மின்ட்டில் ஈடுபட்டிருந்தபோது, ஒரு பெரிய மாதிரியில் இருந்து எஃகு ஓடுகளை உற்பத்தி செய்யக்கூடிய வார்ப்புருக்களை உருவாக்கும் இயந்திரத்தை உருவாக்கினார். அவர் 26 வயதில் ஒளியியல் நுண்ணோக்கியை மேம்படுத்தியதற்காக, பிரெஞ்சு அறிவியல் அகாதெமியின் உறுப்பினரானார். இவர் பிரெஞ்சுப் புரட்சியால் பாரிசை விட்டு வெளியேற வேண்டிய கட்டாயம் ஏற்பட்டது. இதனால் இவர் பிரிட்டனுக்குத் திரும்பினார். அங்கு அவர் தங்கச் சங்கிலிகளை உருவாக்குவதற்கான ஒரு செயல்முறையைக் கண்டுபிடித்தார், அது வெற்றிகரமாக இருந்தது. மேலும் என்றி பிறந்த ஹெர்ட்ஃபோர்ட்ஷையரில் உள்ள ஹிட்சினுக்கு அருகிலுள்ள சார்ல்டன் கிராமத்தில் ஒரு சிறிய தோட்டத்தை வாங்க அவருக்கு உதவினார். பெசிமரின் கூற்றுப்படி, இவரது தந்தை ஹென்றி காஸ்லோனால் அவருக்கு இந்தப் பெயர் வழங்கப்பட்டது, இவர் தனது தந்தையை பஞ்ச் கட்டராகப் பயன்படுத்தினார் .
# என்றி பெசிமர்

## ஆரம்பகால கண்டுபிடிப்புகள்

பெசிமர் தனது முதல் செல்வத்தை ஈட்டிய கண்டுபிடிப்பு, தங்க வண்ணப்பூச்சு தயாரிப்பில் பயன்படுத்தப்படும் வெண்கலப் பொடியை தயாரிப்பதற்கான ஆறு நீராவி-இயங்கும் இயந்திரங்களின் வரிசையாகும். இவர் தனது சுயசரிதையில் குறிப்பிடுவது போல, இவர்நியூரம்பெர்க்கில் செய்யப்பட்ட வெண்கலப் பொடியை ஆய்வு செய்தார். அந்த நேரத்தில் வெண்கலப்பொடி தயாரிக்கப்பட்ட ஒரே இடமாக நியூரெம்பெர்க் இருந்தது. பின்னர் இவர் இத்தயாரிப்பை நகலெடுத்து மேம்படுத்தினார். இதன் மூலமாக, ஒரு எளிய உற்பத்திச் செயல்முறை வரிசையில் தயாரிக்க முடியும். இது பின்னோக்குப் பொறியியலின் தொடக்க கால உதாரணம் ஆகும். இவரது பணிமனையில் நியூரெம்பெர்க்கில் தயாரிக்கப்பட்ட வெண்கலப்பொடியானது பகுப்பாய்வு செய்யப்பட்டு, மீள்கட்டமைப்பிற்கு உள்ளாக்கப்பட்டது. இந்த செயல்முறை இரகசியமாக வைக்கப்பட்டது. இவரது நெருங்கிய குடும்ப உறுப்பினர்களுக்கு மட்டுமே தொழிற்சாலைக்கு வந்து செல்லும் வாய்ப்பு இருந்தது. கையால் செய்யப்பட்ட நியூரம்பெர்க் தூளின் விலையில் சுமார் 1/40 பங்கிற்கு விலையைக் குறைத்தார். இவ்வண்ணப்பூச்சு விற்பனையில் கிடைத்த லாபம், இவரது மற்ற கண்டுபிடிப்புகளைத் தொடர அனுமதித்தது.  
பெஸ்ஸெமர் 1848 ஆம் ஆண்டில் தகடு கண்ணாடித் தகட்டின் தொடர்ச்சியான பட்டையைத் தயாரிக்கும் முறைக்கு காப்புரிமம் பெற்றார். ஆனால், அது வணிக ரீதியாக வெற்றிபெறவில்லை (இவரது சுயசரிதை, அத்தியாயம் 8 ஐப் பார்க்கவும்). ஆனால், உலைகளை வடிவமைப்பதில் இவர் அனுபவத்தைப் பெற்றார். இது அவரது புதிய எஃகு தயாரிக்கும் செயல்முறைக்கு பெரிதும் பயன்பட்டது.
# என்றி பெசிமர்

## பெசிமர் செயல்முறை

என்றி பெசிமர் 1850 முதல் 1855 வரை தனது முறைக்கு காப்புரிமை பெற்றபோது, ஆயுத உற்பத்திக்கான மலிவான எஃகு தயாரிப்பதில் உள்ள சிக்கல்களைக் களைவது குறித்து பணியாற்றினார்.  
1856 ஆம் ஆண்டு ஆகத்து 24 ஆம் தேதி , செல்டென்ஹாமில் நடந்த பிரித்தானிய சங்கத்தின் கூட்டத்தில் பெசிமர் முதலில் இந்த செயல்முறையை விவரித்தார். இச்செயல்முறைக்கு இவர் "எரிபொருள் இல்லாமல் நெகிழ்வான இரும்பு மற்றும் எஃகு உற்பத்தி" என்று பெயரிட்டார். இச்செய்தியானது *திடைம்ஸில்* முழுமையாக வெளியிடப்பட்டது. பெசிமர் செயல்முறையானது காற்றில் உள்ள ஆக்ஸிஜனைப் பயன்படுத்தி உருகிய கச்சா இரும்பு மூலம் அசுத்தங்களை எரித்து எஃகினை உருவாக்குகிறது.
, இங்கிலாந்து (2010)]]
# என்றி பெசிமர்

## இறப்பு

பெசிமர் மார்ச் 1898 இல் டென்மார்க் ஹில், இலண்டனில் இறந்தார். இவர் லண்டன் SE27 இல் உள்ள மேற்கு நோர்வூட் கல்லறையில் அடக்கம் செய்யப்பட்டார். சர் என்றி டேட், சர் என்றி டவுல்டன் மற்றும் பரோன் டி ராய்ட்டர்ஸ் போன்ற பிற செல்வாக்கு மிக்க வெற்றியாளர்கள் அதே கல்லறையில் அடக்கம் செய்யப்பட்டுள்ளனர்.
# ஓம்பிரகாஷ் ராஜே நிம்பல்கர்

**ஓம்பிரகாஷ் ராஜே நிம்பல்கர்** (*Omprakash Rajenimbalkar*) என்பவர் ஒளரங்காபாத் மண்டலம், உஸ்மானாபாத் மாவட்டத்தைச் சேர்ந்த சிவ சேனா அரசியல்வாதி ஆவார். இவர் உஸ்மானாபாத் மக்களவைத் தொகுதியிலிருந்து 17வது மக்களவை உறுப்பினராகத் தேர்ந்தெடுக்கப்பட்டார். இவர் சிவ சேனா கட்சியின் சார்பில், மகாராட்டிர மாநிலச் சட்டப்பேரவைத் தேர்தலில் உஸ்மானாபாத் சட்டமன்றத் தொகுதி வேட்பாளராகப் போட்டியிட்டு வெற்றி பெற்று சட்டமன்ற உறுப்பினராக இருந்தார்.
# ஓம்பிரகாஷ் ராஜே நிம்பல்கர்

## வகித்தப் பதவிகள்

- 2009: மகாராட்டிர சட்டப் பேரவை உறுப்பினர்
- 2019: 17வது இந்திய மக்களவை உறுப்பினர்
# ஓம்பிரகாஷ் ராஜே நிம்பல்கர்

## மேலும் பார்க்கவும்

- உஸ்மானாபாத் மாவட்டம்
# சிகாமட் மாவட்டம்

**சிகாமட் மாவட்டம்** (ஆங்கிலம்: *Segamat District*; மலாய்: *Daerah Segamat*; சீனம்: 昔加末县); ஜாவி:سڬامت) என்பது மலேசியாவின் ஜொகூர் மாநிலத்தில் உள்ள ஒரு மாவட்டம். இந்த மாவட்டத்திற்கு சிகாமட் நகரம் தலைநகரமாக விளங்குகிறது.  
சிகாமட் மாவட்டம் கோலாலம்பூர் மாநகரில் இருந்து 144 கி.மீ.; ஜொகூர் பாரு மாநகரில் இருந்து 155 கி.மீ. தொலைவில் அமைந்து உள்ளது.  
மலேசியாவில் தமிழர்கள் அதிகமாக வாழும் இடங்களில் சிகாமட் மாவட்டமும் ஒன்றாகும். இந்த மாவட்டத்தில் நிறைய ரப்பர், செம்பனைத் தோட்டங்கள் இருந்தன. தமிழர்கள் அதிகமாக வாழ்ந்தார்கள். மேம்பாட்டு வளர்ச்சித் திட்டங்களினால் அந்தத் தோட்டங்கள் குறைந்து விட்டன.
# சிகாமட் மாவட்டம்

## நிர்வாகப் பகுதிகள்

சிகாமட் மாவட்டம் 11 முக்கிம்களாகப் பிரிக்கப்பட்டு நிர்வாகம் செய்யப் படுகிறது.  
- சுங்கை சிகாமட் (*Sungai Segamat*)
- கெமிஞ்சே (*Gemereh*)
- பெக்கோக் (*Bekok*)
- ஜாபி (*Jabi*)
- செர்மின் (*Sermin*)
- பூலோ காசாப் (*Buloh Kasap*)
- ஜெமிந்தா (*Jementah*)
- பொகோ (*Pogoh*)
- லாபிஸ் (*Labis*)
- சாஆ (*Chaah*)
- கிம்மாஸ் (*Gemas*)